Wanneer die aarde waggel (1) -Solidariteit Wêreld
Tuis › Begrond Dagstukkie › Wanneer die aarde waggel (1)
Lees: Psalm 46
Oorsig: Hierdie Psalm beskryf die vaste sekerheid wat gelowiges selfs in die grootste benoudhede mag hê wat oor die aarde kom. Die Psalm vertoon drie dele wanneer ons let op die drie selas (vergelyk v.4,8,12). Die woord sela gaan oor 'n ruspose vir diep nadenke, sodat dit in jou hart kan insak voordat daar verder beweeg word.
In die eerste gedeelte (v.1-4) word gefokus op God as toevlug en sterkte. Ons lees eerste van musiek-aanduidings. Hierdie lied moet dus georganiseer word om reg daaraan te laat geskied. Dit begin met die belydenis oor God as (1) toevlug en (2) sterkte. Hierin is Hy al baie op die proef gestel en nog altyd was die uitslag dieselfde (v.2). Daarom sal gelowiges nie vrees nie, selfs wanneer die skepping self dreig om uitmekaar te val (v.3). Die Psalmis nooi selfs uit dat dit moet gebeur, en dan vind ons die eerste sela (v.4)
In die tweede gedeelte (v.8-11) word uitgebrei op die effekte van God se teenwoordigheid. Daar is stroompies van 'n rivier wat Jerusalem as stad van God bly maak. Dit verwys na die rustige en lewegewende water, te midde van die onstuimigheid. Dit word gevind in die Godstad, met ander woorde daar waar God woon, en dit bring blydskap (v.5). Omdat God daar is, sal dit nie wankel nie en sal sy hulp daar wees as die dag breek (v.6). Die Psalmis wys dan daarop dat nasies al gebruis het en koninkryke gewankel en die aarde gebewe het as God sy stem verhef het. (v.7). Hy bevestig dan dat die Here van die leërskare, ook genoem die God van Jakob, met die gelowiges is, 'n rotsvesting is, en dan volg die tweede sela.
Die derde gedeelte (v.9-12) begin met 'n uitnodiging. Kom aanskou die skrikwekkende dade van die Here (v.9). Hy laat oorloë ophou oor die hele aarde en Hy doen dit deur die oorlogwerktuie tot niet te maak. Hierdie grootse dade lei dan tot 'n oproep om te "laat staan", dit wil sê op te hou, met sekere gedrag. Hierdie gedrag kan opstand teen God wees, of angstigheid of murmurering. Die Here bevestig hierna dat Hy hoog sal wees onder die nasies (of heidene) en hoog op die aarde (v.11). Die Psalmis sluit dan af met dieselfde belydenis van vers 8: Die Here van die leërskare, die God van Jakob, is met ons en 'n rotsvesting vir ons. Ook hier word dit gevolg met die sela wat ons oproep om diep daaroor na te dink (v.12).